open-index/open-wikipedia-markdown huggingface dataset:
קורפוס המתנדבים השוודי

ממוזער|כרזת המעודדת גיוס לקורפוס. הכרזה מכריזה "הבעיה הפינית היא שלך!"
[ממוזער|מפקד הקורפוס גנרל [ארנסט לינדר (ימין), בשיחה עם הרמטכ"ל השוודי.]]
**קורפוס המתנדבים השוודי** (בשוודית: **Svenska frivilligkåren**) היה קורפוס שלחם לצד צבא פינלנד במהלך מלחמת החורף. הקורפוס כלל ברובו מתנדבים משוודיה, אך גם מנורווגיה ודנמרק.

## היסטוריה
ב-30 בנובמבר 1939 תקפה ברית המועצות את כוחותיה שלה כחלק מהפגזת מיינילה, והאשימה בהפגזה את פינלנד וזאת כדי לספק לעצמה עילה למלחמה ועילה לביטול הסכם אי-תוקפנות הסובייטי–פיני. עוד באותו היום מטוסים רוסיים הפציצו את הלסינקי, בירת פינלנד ללא הכרזת מלחמה. בתגובה לכך סולקה ברית המועצות מחבר הלאומים. נפתחה מלחמת החורף.

לשוודיה היו קשרים מצוינים עם פינלנד עוד לפני פרוץ המלחמה. היו תוכניות בקרב מפקדי הצבא השוודי לשלוח גייסות שוודיים ללחום נגד הרוסים בפינלנד, אולם הצרה הייתה שלברית המועצות היה חוזה שלום עם גרמניה הנאצית, שהייתה הקונה העיקרי של תעשיית הברזל השוודית, והממשלה השוודית חששה שבמקרה של ניתוק יחסים עם ברית המועצות ינותקו גם היחסים עם גרמניה. למרות זאת שוודיה לא מנעה את גיוסם של מתנדבים שוודים לצבא הפיני, ואף אפשרה את פתיחתן של סוכנויות גיוס בכל רחבי הארץ. הסיסמה בשוודיה באותם ימים הייתה: "Finlands sak är vår" ו-"Ett folk är i fara - Du kan hjälpa" ("הקונפליקט הפיני הוא גם הבעיה שלנו"; "העם בסכנה - ואת/ה יכול לעזור"). החיילים השוודים הראשונים הגיעו לפינלנד בתחילת דצמבר 1939. הם אומנו במחנה אימונים מיוחד בקאמי, לפני שנשלחו לחזית. עד ינואר הגיעו לפינלנד יותר מ-8,000 מתנדבים שוודיים. בהמשך הצטרפו אל היחידה עוד 1,010 מתנדבים מדנמרק, ו-895 מנורווגיה. כמפקד הקורפוס מונה הגנרל ארנסט לינדר. כסמל היחידה נבחר איור המתאר ארבע ידיים אוחזות זו בזו, סמל המתאר את אחדותה של סקנדינביה.

ב-3 בפברואר נשלחה קבוצת המתנדבים הראשונה לחזית. היא כללה 1,500 מתנדבים שיצאו במגלשי סקי מקאמי לרובניימי, ופיקד עליה אוברסט-לויטננט מגנוס דירזן (Magnus Dyrssen). במהלך הצעדה נחשפו ליקויים חמורים באימונים, ויותר ממאה לוחמים חלו ונשלחו חזרה למחנה. מספר ימים לאחר מכן נשלחה הקבוצה השנייה ברכבת לקאמיג'ארבי, עליה פיקד אוברסט-לויטננט ויקינג תם (Viking Tamm). שתי הקבוצות נפגשו ב-24 בפברואר. קבוצות נוספות יצאו בהדרגה ונשלחו לחזית באזור סאלה. המתנדבים נודעו באומץ לבם, וחלקם שרתו כטייסים בחיל אוויר מאולתר.

## ראו גם
* הבריגדה השוודית

## קישורים חיצוניים

* Finland, landet som kämpade: den första sammanfattande skildringen i ord och bild av det finska kriget 1939-1940
* Swedish language site of the Swedish Volunteer organization
* Volunteers in the Winter War
* Voluntary Swedish aviators in Finland

## הערות שוליים

קטגוריה:מלחמת החורף
קטגוריה:שוודיה במלחמת העולם השנייה
קטגוריה:שוודיה: היסטוריה צבאית
קטגוריה:יחסי פינלנד–שוודיה
לוי בן אברהם בן חיים

רבי **לוי בן אברהם בן חיים** מווילפראנש (נקרא גם ר' **לוי מ[[פרפיניאן]]**; ~1240 - ~1315) היה רב, פילוסוף, משורר ומחבר שחי ופעל בחבל פרובאנס שבדרום צרפת במאה ה-13 ובראשית המאה ה-14. יש אומרים שהיה סבו של הרלב"ג, אך אין לכך הוכחה מבוססת.

## ביוגרפיה
נולד בווילפראנש (Villefranche de-Conflent)  שבדרום צרפת לרב אברהם בן חיים שהיה פייטן ורב בנרבונה ועבר לווילפראנש בשנת 1240. לימד את תלמידיו תנ"ך ותלמוד לצד מקצועות חול שימושיים ואסטרונומיה (תכונה) - אותה למד כנראה מפי רבי יעקב בן מכיר.

בשנת ה'ל"ו, 1276, עקר למונפלייה ואחר כך לנרבונה בה התגורר בבית המשורר ר' שלמה שולמי. כמי שנמנה עם מצדדי הפילוסופיה היה בין אלו שהותקפו בידי הרשב"א בעת הפולמוס נגד הפילוסופים. הרשב"א אף כתב אודותיו: "ימחה שמו וזכרו... ואיש כזה מקצץ בנטיעות, הכזה יבוא אל בית א' מבני ישראל? וה' יודע כי יותר טוב בעיני לשמוע מישמעאל[י] משמוע מאיש כמוהו". במכתב אחר הוא עודד את מארחו לגרשו מביתו, והוא התארח אצל אנשים שונים במשך זמן רדיפתו. עם שוך הפולמוס והפסקת הרדיפות, קבע את מגוריו בעיר ארלי ובה גר עד פטירתו בסביבות שנת 1315.

## כתביו
ספרו **בתי הנפש והלחשים** מכיל שירים על שבע החכמות בעשרה מאמרים. שרד בכתבי יד וחלקים ממנו יצאו לאור במהדורות מדעיות.

ספרו **לוית חן** עוסק במתמטיקה, הנדסה, אסטרונומיה, חכמת הטבע, מטפיזיקה (חכמת מה שאחרי הטבע), איכות הנבואה וסודות התורה, האמונה ומעשה בראשית. הספר היה פופולרי ונשארו עותקים ממנו בכתב יד בכמה ספריות באירופה.

חיים קרייסל ההדיר את ספרו **בתי הנפש והלחשים** ואת החצי התורני של **לוית חן**, ב-4 כרכים בהוצאת מוסד ביאליק.

## משפחתו
* דודו, היה המורה של המאירי.
* ישנן כמה דעות הסוברות שנכדו, ככל הנראה בן בִּתו, היה הרלב"ג. לפי השערה זו, נכדו רבי יהודה דילשפילש, שנקרא גם בשם "בונגואה דמורו" על שם הכפר שהיה מלווה בו. לרבי יהודה זה, היה בן בשם צמח, ובת נוספת שהיא הייתה אִמו של רבי צמח, אביו של רבי שמעון בן צמח דוראן, בעל ה**תשב"ץ**. רבי יהודה זה אף היה גיסו של בן דודו הרלב"ג, בכך שהרלב"ג נשא את אחותו.

## קישורים חיצוניים
* 
* 
*
*
* 

## הערות שוליים

קטגוריה:חכמי פרובנס
קטגוריה:משוררים יהודים בימי הביניים
קטגוריה:משוררים יהודים
קטגוריה:משוררים כותבי עברית
קטגוריה:יהודי פרובאנס במאה ה-13
קטגוריה:יהודי פרובאנס במאה ה-14
קטגוריה:ילידי 1245
הנס מת'סון

**הנס מת'סון** (באנגלית: **Hans Matheson**; נולד ב-7 באוגוסט 1975) הוא שחקן סקוטי. בין התפקידים שגילם בקולנוע ובטלוויזיה היו במיני-סדרה "המלכה הבתולה", בסרט "משמרת המוות", ב"שושלת טיודור", בעיבוד לרומן "טס לבית דרברוויל", בסרט "התנגשות הטיטאנים" ובתפקיד אייסכילוס ב-"300: עליית האימפריה". בנוסף להיותו שחקן מת'סון מנגן בגיטרה, כינור ובמפוחית.

## ביוגרפיה
מת'סון נולד בסטורנוויי שבסקוטלנד, בנם של שינה ואיאן (אדו) שהיה מוזיקאי פולק וצייר. אחיו הצעיר ויליאם מת'סון היה אף הוא שחקן.

ההופעה הראשונה שלו בסרט קולנוע היה בתפקיד ג'וני סילבר בסרט "Mojo" בבימויו של ג'ז באטרוורת'. לפני כן הופיע מת'סון בסדרות טלוויזיה שונות. אחרי "Mojo" שיחק ב"נערה ושמה סטלה" בתפקיד זונה ממין זכר המכור לסמים. בעיבוד של בילה אוגוסט לרומן "עלובי החיים" גילם מת'סון את מריוס. בסרט "סטיל קרייזי" ניגן מת'סון בגיטרה בתפקיד לוק שאנד, רוקר צעיר העוזר להפיח דם חדש בלהקה ותיקה.

בסרט הבריטי "Tube Tales" שיחק מת'סון בתפקיד ראשי, מה שהוביל אותו לסרט המסחרי הראשון שלו "עוקץ בדרכים" בכיכובם של בת' וינסלט, שרלוט קולמן וקלייב ראסל. אחר כך שיחק בסרט "Canone Inverso" ולמד לנגן בכינור בשביל התפקיד. בסרט הטלוויזיה האמריקאי "ערפילי אבלון" גילם את דמותו של מורדרד, ובהמשך שיחק בתפקיד תומאס בסרט הדני-נורווגי "התשוקות של דינה" המבוסס על הספר "Dinas bok". ב-2002 כיכב בתפקיד יורי ז'יוואגו בעיבוד של ג'אקומו קמפיוטי לרומן "דוקטור ז'יוואגו" מאת בוריס פסטרנק.

בהמשך הקריירה שיחק מת'סון בסרטים עצמאיים, כמו הסרט "משמרת המוות" מ-2002 והסרט הדוקומנטרי "Comfortably Numb". ב-2006 כיכב מת'סון לצידה של השחקנית דמי מור בסרט "דמדומים". בסרט "המלכה הבתולה", הפקה של ה-BBC על אודות אליזבת הראשונה, מלכת אנגליה, גילם מת'סון את רוזן אסקס. התוכנית שודרה בארצות הברית ב-2005 ובבריטניה ב-2006.

מת'סון גילם את דמותו של הארכיבישוף תומאס קרנמר בעונה השנייה של סדרת הטלוויזיה "שושלת טיודור" בהפקת חברת שואוטיים.

ב-2008 שיחק במיני סדרה של ה-BBC, עיבוד לרומן "טס לבית דרברוויל" מאת תומאס הרדי, וגילם את אלק דרברוויל. עוד גילם את לורד קווארד בסרטו של גאי ריצ'י "שרלוק הולמס" משנת 2009. ב-2010 שיחק בתפקיד איקסס בהפקה המחודשת של "התנגשות הטיטאנים". הוא כיכב בסרט "The Christmas Candle" ושיחק בתפקיד משנה כאייסכילוס בסרט "300: עליית האימפריה".

## פילמוגרפיה
### קולנוע

### טלוויזיה

## קישורים חיצוניים

* הנס מת'סון אונליין
* תמונות של הנס מת'סון

## הערות שוליים

קטגוריה:שחקני קולנוע וטלוויזיה סקוטים
קטגוריה:בריטים שנולדו ב-1975
ECI (מערכת צירים)

350px|ממוזער|שמאל|מערכת הצירים ECIהמישור X-Y מתלכד עם מישור המשווה של כדור הארץציר ה-Z עובר דרך הקוטב הצפוני ומאונך למישור X-Y
**ECI** (ראשי תיבות של: **E**arth-**C**entered **I**nertial, כלומר מערכת אינרציאלית ממורכזת כדור הארץ) היא מערכת צירים אשר ראשית צירים שלה במרכז המסה של כדור הארץ והכיוון שלה קבוע ביחס לכוכבים. מערכת צירים ECI נקראת אינרציאלית (כלומר לא בתאוצה, כאשר בעצם מזניחים את התאוצה עקב סיבוב כדור הארץ סביב השמש), בניגוד ל-ECEF המסתובבת במרחב האינרציאלי כדי להישאר קבועה ביחס לפני כדור הארץ (ולכן ECEF חווה תאוצה צנטריפטלית ותאוצת קוריוליס).

נוח לייצג מיקום ומהירות של גופים ארציים במערכת צירי ECEF עם הצירים (x, y, z), אשר מתרגמים בטרנספורמציה ליניארית קו אורך, קו רוחב וגובה. עבור עצמים בחלל, משוואות התנועה המתארות מסלולים לווייניים פשוטות משמעותית במערכת צירים שאינה מסתובבת, כגון ECI.

במערכת ECI נח לייצג כיוון לגרמי שמיים שונים.

## ראו גם
* NED
* WGS84
* ECEF

קטגוריה:גאומטריה דיפרנציאלית
קטגוריה:רשתות קואורדינציה גאוגרפיות
קטגוריה:GPS
קטגוריה:קרטוגרפיה
קטגוריה:קואורדינטות
הסגר (בריאות)

[שמאל|ממוזער|200px|דגל הקרנטינה המונף על כלי שיט שנמצאים בקרנטינה; ב[דגלי הקוד הבינלאומי מסמל את האות L]]
**הֶסְגֵּר** או **קָרָנְטִינָה** (מאיטלקית: **Quarantena**) הוא סוג של בידוד רפואי מוחלט בין אדם, קבוצה או תושבי אזור גאוגרפי מסוים לבין שאר האוכלוסייה. ההסגר מוגבל בזמן והוא חל רק על פרטים או קבוצות שזוהו כנשאים פוטנציאליים של זיהום המהווה סכנה לציבור.

## אטימולוגיה
המונח "קרנטינה" נגזר מהמילה האיטלקית "קוורנטה", שפירושה ארבעים – ארבעים ימי ההסגר שהוטלו בעבר על כלי שיט שהגיעו לחופי איטליה ממקומות שבהם היו מגפות. ארבעים הימים נספרו מהעת בה הפסיקו אנשים להידבק במחלה על כלי השיט. אורכה של התקופה נגזר מאורך תקופת הדגירה של המגפות הנוראות שהגיעו לאירופה – כולרה, דבר, אבעבועות שחורות ועוד. בתום ארבעים הימים היה עולה על כלי השיט רופא ובודק אם יש חולים, ואם לא היו, ניתן אישור למלחים לבוא בקשר עם תושבי המקום.

למשל, במגפת הכולרה הראשונה והשניה הוטלו הסגרים. במגפת הקורונה הוטל הסגר על העיר ווהאן שבסין. עם התפשטות הנגיף בעולם הוטל הסגר במקומות נוספים והוחמרו ההגבלות על תנועה חופשית, בייחוד במוקדי ההידבקות הפעילים ביותר. מאות אלפי ישראלים נשלחו לבידוד בית ל-14 ימים, כדי לוודא שלא חלו.

## סוגי הסגר
נוסף על סגר ימי, יש גם הסגר על היבשה, מתחם המוקצה לבידוד מי שמקרוב באו, עד שיובהר שאינם חולים. לעיתים המתחמים האלה סגורים ושמורים. לעיתים מקומות ששימשו כקרנטינות נשארים עם השם גם לאחר שההסגר כבר בוטל, לכן יש במקומות שונים שכונות הנושאות את השם "קרנטינה".

יש גם הסגר לבעלי חיים, מאותן סיבות ולאותה תכלית.

הסגר אינו מהווה מענה מלא, שכן יש מחלות כגון צרעת שתקופת הדגירה שלהן ארוכה ואף משתנה.
## ראו גם
* ריחוק חברתי
* אזור בידוד
*בידוד
*מושבת מצורעים

## קישורים חיצוניים

* A Short History of Quarantine 
* דני זמרין, "**הדגל הצהוב: אניות המגפה**". אותו הים - על ספנות ישראלית ועוד, 19 במרץ 2020.
* 

## הערות שוליים

קטגוריה:הסגר
קטגוריה:מגפות
קטגוריה:ניהול תחבורה
אדווין די לאון

**אדווין די ליאון** (באנגלית: **Edwin de Leon**; 4 במאי 1818 - 30 בנובמבר 1891) היה סופר, עיתונאי ומדינאי יהודי אמריקאי. דיפלומט בשירות קונפדרציית המדינות של אמריקה.

## קורות חיים
נולד בקולומביה, קרוליינה הדרומית לרבקה לופס ומרדכי הנדריקס די לאון, רופא וראש עיריית קולומביה. אחיו היו הסופר תומאס קופר די לאון  ורופא דוד קמדן די לאון. הוא סיים לימודי משפטים במכללת קרוליינה הדרומית, אך עיקר עיסוקו היה בספרות ובפוליטיקה. עם מעברו לגור בסוואנה התמנה כעורך העיתון המקומי **סוואנה רפובליקן** והפך אותו לבמה מרכזית לפעילות פוליטית. מאוחר יותר התמנה כעורך היומון טלגרף בעיר הולדתו קולומביה.

בסביבות 1850 עקר לוושינגטון די. סי. והוציא לאור עיתון בשם "The Southern Press". הוא סייע לסנטור פרנקלין פירס במרוץ לנשיאות ארצות הברית ב-1852 שבו נבחר פירס לכהן כנשיא ארצות הברית ה-14. לאחר הבחירות מינה אותו פירס לקונסול כללי במצרים. במהלך מלחמת קרים נתן הסולטן העות'מאני אבדילמג'יט הראשון הוראה לגרש את נתיני יוון מכל תחומי האימפריה העות'מאנית ודי לאון העניק ליוונים תושבי מצרים חסות של הקונסוליה שמנעה את גירושם. אותון, מלך יוון, ביקש להעניק לו מדליית כבוד על פעילותו זו אך הוא סירב כנציג ארצות הברית לקבל אות הוקרה מגורם שלטוני זר, יהא אשר יהא.

עם פרוץ מלחמת האזרחים האמריקנית התפטר די לאון ממשרתו וחזר למדינתו להצטרף לאנשי הקונפדרציה, אליהם נטה. ג'פרסון דייוויס, נשיאה הראשון והיחיד של הקונפדרציה, שלח אותו כדיפלומט מטעם מדינות הדרום לאירופה כדי לגייס תמיכה והכרה רשמית בעצמאות הדרום, הוא נפגש עם לורד פלמרסטון באנגליה ועם נפוליאון בצרפת, וסירב לקבל תשלום על עבודתו או על הוצאות המסע.

לאחר המלחמה חזר לארצות הברית והתמקד ביצירתו הספרותית. הוא חיבר כמה ספרים וספרו המוכר ביותר הוא ספרו האוטוביוגרפי "Thirty Years of My Life on Three Continents" (שלושים שנה מחיי בשלוש יבשות).

## קישורים חיצוניים
* 
* 
* 

 

קטגוריה:אמריקאים ילידי קרוליינה הדרומית
קטגוריה:קולומביה (קרוליינה הדרומית): אישים
קטגוריה:בוגרי בית הספר למשפטים באוניברסיטת קרוליינה הדרומית
קטגוריה:סופרים יהודים אמריקאים
קטגוריה:דיפלומטים אמריקאים
קטגוריה:עורכי עיתונים יהודים אמריקאים
קטגוריה:דיפלומטים יהודים
קטגוריה:כותבי אוטוביוגרפיה יהודים
קטגוריה:כותבי אוטוביוגרפיה אמריקאים
קטגוריה:שגרירי ארצות הברית במצרים
קטגוריה:עיתונאים יהודים אמריקאים
קטגוריה:אמריקאים שנולדו ב-1818
קטגוריה:אמריקאים שנפטרו ב-1891
יצחק יעקב רוט

ממוזער|עם הרב שטיינמן
**יצחק יעקב רוט** (מוכר גם בשם העט **א. יצחקי**; נולד ב-1954) הוא עיתונאי ופובליציסט חרדי-ליטאי. במשך עשרות שנים היה עורכו של העיתון יתד נאמן.

## ביוגרפיה
נולד ברמת גן להורים ניצולי השואה. למד בישיבות היישוב החדש בת"א איתרי ופוניבז'. בשנת 1985 נמנה עם מייסדי היומון החרדי "יתד נאמן". בראשית דרכו שימש מבקר מטעם הוועדה הרוחנית, הסמכות התורנית של העיתון. המשיך ככותב מאמרים תחת שמות עט שונים, ובשנת 1988 עם התפטרותם של העורכים הראשונים משה גרילק ושמואל חסידה, מונה לעורך העיתון לצד נתן גרוסמן, שהיה דומיננטי יותר. רוט עצמו מתרחק מפרסום ואינו מתראיין בכלי התקשורת. בהמשך הצטרף אליהם ישראל וורצל כסגן עורך. רוט הוביל את הקו המקצועי בעיתון. הוא כתב עבור הרב שך דרשות שנשא בפתיחת "ירחי כלה".

בשנת 2007 הכריע הרב אלישיב כעמדתו שניתן להזכיר שמות פרטיים של נשים מפורסמות בעיתון, בניגוד למנהגו של העיתון החרדי המתחרה "המודיע", שבו לדוגמה ציפי לבני מופיעה בתור **צ. לבני**. באותה הזדמנות קיבל הרב אלישיב גם את עמדתו שלפיה יש להזכיר את הצבא הישראלי בשמו צה"ל, בניגוד לנוהל שהיה קיים עד אז להתייחס אליו בהסתייגות כ"הצבא".

בעקבות המהפך בשליטה ב"יתד נאמן" ב-2012, הבהיר כי הוא כפוף לרב אהרן יהודה לייב שטינמן ומשתף פעולה עם ההנהלה החדשה. עובדה זו עוררה את זעמם של נאמני הרב שמואל אוירבך והוא אף הותקף במערכת העיתון במהלך מאבקי השליטה. ביוני 2014, תקופה קצרה לאחר הפילוג ב"יתד נאמן" כתב: "חובת האדם לפשפש במסתרי לבו ולחשוד תמיד בעצמו שמא דבריו ומעשיו אינם אלא תוצאה של נטיות לבו ונגיעותיו האישיות". תלמידיו של הרב אוירבך, סברו כי הדברים מכוונים לפגוע ברבם והחלו לפרסם מכתבים וכתבי פלסתר כנגדו. הוא פרסם הבהרה במהדורת יום ג' של העיתון ולפיה לא התכוון לאיש מסוים.

ב-2014 הגיש יואב ללום, יו"ר עמותת נוער כהלכה, תביעת דיבה בסך 300,000 ש"ח נגדו ונגד העיתון, בעקבות כינויי גנאי שנכתבו בו כלפיו, בשל פעילותו ב"בג"ץ בית הספר בעמנואל". רוט לא הגיש כתב הגנה. בשל כך בית המשפט קיבל את התביעה וחייב את העיתון במלוא הסכום ובהוצאות המשפט. כמו כן חויב העיתון לפרסם תיקון לדברי הלשון הרע.

בתפקידו כעורך כתב רוט שלש פעמים בשבוע את מאמרי המערכת של העיתון. לאחר פרישתו הוא מפרסם פעמיים בשבוע טורי דעה וכן את טור הפתיחה של מוסף "יתד השבוע" בשם "עוד שבוע". המאמרים השבועיים מתובלים בסיפורים מן התנ"ך וההיסטוריה המתאימים למאורעות התקופה, ומשלבים מבט אקטואלי. תרגום המאמרים מתפרסם גם במהדורה האנגלית של העיתון.

רוט מעביר שיעורים יומיים בבני ברק ושיעור שבועי ברמת גן. הוא ערך ספרים תורניים, בהם את ספרי "שיח יוסף" של רבו, הרב יוסף רוט, ראש מוסדות "בית דוד" בבני ברק.

לקט ממאמריו התורניים הוציא לאור בספר "יתדתיו לנצח". עד עתה יצאו לאור 6 כרכים: בראשית, שמות, ויקרא, במדבר, דברים, וחלק נוסף על המועדים, בהוצאת "יפה נוף".

## קישורים חיצוניים
* העיתונאים נחשפים: כתבת פרופיל על יצחק רוט באתר בחדרי חרדים

## הערות שוליים

קטגוריה:בעלי טור ישראלים
קטגוריה:סגל יתד נאמן
קטגוריה:עורכי עיתונים ישראלים
קטגוריה:עיתונאים חרדים ישראלים
קטגוריה:פובליציסטים ישראלים
קטגוריה:פובליציסטים חרדים
קטגוריה:עורכי עיתונים חרדים
קטגוריה:בוגרי ישיבת היישוב החדש
קטגוריה:בוגרי ישיבת פוניבז'
קטגוריה:ישראלים שנולדו ב-1954
הורות הסכמית

**הורות הסכמית** היא הורות הנובעת מהסכם, בלא שלהורה על פי ההסכם ישנה כל זיקה ביולוגית, גנטית או פיזיולוגית, לילד. ההורות ההסכמית נוצרת כתוצאה מהסכם פרטי בין ההורה המשפטי להורה המיועד, בטרם יצירת העובר. ההורה על פי ההסכם יכול להיות בעל סמכות מקבילה או חליפו של ההורה המשפטי. להסכם ההורות עשויים להיות ארבעה גורמים שונים: תורם הזרע, תורמת הביצית, האם הפונדקאית וההורה המיועד.

יש הרואים גם בהורות על ילד בן הזוג שנוצר במהלך הזוגיות, "הורות הסכמית". לעומת זאת יש הרואים בכך הרחבה של "היסוד הגנטי".

מרבית המדינות ובכללן ישראל, אינן מכירות באופן אוטומטי ב**הורות הסכמית**.

## נימוקים בעד ונגד הורות הסכמית
*חופש החוזים שולל התערבות בהסכם שנעשה בין בגירים מתוך רצון חופשי.
*במצבים מסוימים, זהו הסיכוי היחיד להורות.
* עשיית "חוזה להולדת ילדים" מנוגדת לתקנת הציבור.
*מניעת "סחר" בתינוקות.
*במצבים רבים, האם הנושאת היא צד מוחלש, והסכמתה אינה מודעת וחופשית.
*"הסכם ההורות", עלול לקפח את טובת היילוד העתיד לבוא, העשוי להיות הפגיע ביותר ובה בעת מי שהאינטרסים שלו לא יילקחו בחשבון.
*קומודיפיקציה של הריון, לידה ויילודים.

## המצב החוקי בישראל
בישראל טרם קיימת הסדרה חקיקתית מקיפה בנושא **הורות הסכמית**. השופטת לוין מתחה על כך ביקורת, וקראה לרשות המחוקקת להסדיר את הנושא בחקיקה ראשית, בהקדם.

הפסיקה העדכנית בישראל בסוגיית **הורות הסכמית**, עסקה במקרה בו פלונית - אישה רווקה שחלתה בניוון שרירים ולא יכלה להיכנס להיריון, ביקשה ממכר לתרום זרע ומאחייניתה, צעירה בת 20, לשאת את ההיריון. הכל מתוך הסכמה מוקדמת שפלונית תהיה ההורה המשפטי היחיד. במהלך ההריון האחיינית בקשה להפיל את העובר, אך שוכנעה לחזור בה.

המדינה סירבה להכיר בתוקפה של **ההורות ההסכמית** ונמנעה מלרשום את פלונית כאם התינוק. ביהמ"ש למשפחה דחה את תביעתה של פלונית וכך גם בית המשפט המחוזי.

באפריל 2015 קבע בית המשפט העליון בהרכב מורחב, בדעת הרוב אותה כתב השופט ניל הנדל, כי אין להכיר ב"הורות הסכמית" המבוססת רק על הסכמים והנעת שרשרת פעולות שהובילה להליך "יצירת" התינוק.

לעומת זאת, בית המשפט העליון הביע הסכמה עקרונית להכיר בהורות מתוקף קשר זוגיות בו ההורה המיועד נמצא, עובר להריון וללידה, עם בעל או בעלת הזיקה הגנטית ליילוד - כאשר לא ניתן להביא צאצא מחומר גנטי של שני בני הזוג. בערכאות הנמוכות מפרשית הסכמה זו כהכרה מסוימת ב"הורות הסכמית".

## לקריאה נוספת
*יחזקאל מרגלית, **עלייתו, שחיקתו ועלייתו המחודשת של היסוד הגנטי בקביעת הורות משפטית**, משפט רפואי וביו אתיקה, כרך 3 עמוד 125, 2010

## קישורים חיצוניים
### פסקי דין מרכזיים
*בע"מ 1118/14 פלונית נגד משרד הרווחה והשירותים החברתיים ואח'
*בג"ץ /177525
*תמ"ש 50399-12-12 מ.י. נ' פלונית ואח'
### מאמרים
* יחזקאל מרגלית, ככה לא בונים הורות הסכמית, "המשפט" ברשת: זכויות אדם - מבזקי הארות פסיקה, 5 ביולי 2015
* יחזקאל מרגלית,  קביעת הורות משפטית בהסכמה, **[[דין ודברים (כתב עת)|דין ודברים]]** ו, תשע"ב
* יחזקאל מרגלית, שלושה אבות, ארבע אמהות: על אתגרי קביעת הורות משפטית במציאות משתנה יו-טיוב.
* חגי קלעי, הורים חשודים: פיקוח ושליטה משפטיים על משפחות לא הטרונורמטיביות – בעקבות בג"ץ 566/11 ממט-מגד נ' שר הפנים

## הערות שוליים

קטגוריה:חוק ומשפט
Xamarin

**Xamarin** (מבוטא "זמרין") היא חברת-בת של מיקרוסופט הממוקמת בסן פרנסיסקו, קליפורניה, שנוסדה בשנת 2011 על ידי נתניאל פרידמן ומיגל דה איקזה, ונרכשה על ידי מיקרוסופט בשנת 2016.

## Mono
Xamarin מייצרת מימוש חוצה-פלטפורמות לסביבת העבודה Microsoft .NET, בשם Mono.

בעזרת Mono, ניתן לפתח בשפה כגון #C, למגוון פלטפורמות במקום רק ל-Windows.

המוצר המרכזי של החברה הוא פרויקט Mono, שמכיל תתי-מוצרים כמו MonoTouch ו-Mono for Android.

Mono נכתב בקוד פתוח, והוא מספק גרסה חוצת-פלטפורמות ל-CLR ו-CLI.

### פלטפורמות
Mono תומך במגוון פלטפורמות, בהן:
* אנדרואיד
* iOS
* לינוקס
* BSD
* OS X
* Windows
* Solaris
* פלייסטיישן 3
* Wii
* Xbox 360

## סביבות פיתוח
Xamarin יצרה סביבת עבודה משלה, בשם Xamarin Studio, שמאפשרת להדר קוד שנכתב בשפה של Mono.

החל משנת 2013, ניתן להדר קוד שנכתב ב-Mono גם בויז'ואל סטודיו, על ידי שימוש בתוסף שנקרא MonoTools for Visual Studio.

## ראו גם
* PhoneGap
* ויז'ואל סטודיו
* Microsoft .NET

## קישורים חיצוניים

* 

* האתר הרשמי של פרויקט Mono

קטגוריה:חברות תוכנה אמריקאיות
פר פייה-הנסן

[ממוזער|שלט על קיר [כנסייה|כנסיית מלחים באשדוד, מייסודו של פר פייה-הנסן]]
**פר פייה-הנסן** (בנורווגית: **Per Faye-Hansen**; 1916 – 1992) היה פעיל המחתרת הנורווגית בתקופת מלחמת העולם השנייה וחסיד אומות העולם מנורווגיה.

## פועלו להצלת יהודים בתקופת השואה
באוקטובר 1942 ארגן פייה-הנסן מקום מסתור זמני בחנות פרחים באחת משכונות אוסלו עבור פליטים יהודים. הוא הצליח לארגן את בריחתה של קבוצת היהודים לשוודיה בסודיות. יהודים אלה הועברו במשאית לאסקר, אל מחוץ לאוסלו, שם הוסתרו בבית שהיה שייך למחתרת הנורווגית, ולאחר מכן - בבתים אחרים, עד שהגיעו לגבול שוודיה ועברו את הגבול.

## לאחר המלחמה
פייה-הנסן גילה עניין מיוחד בכתבי קודש ובישראל. הוא ייסד את כנסיית המלחים בחיפה ובשנת 1969 ייסד כנסיית מלחים באשדוד לאחר הקמת נמל אשדוד. הוא שירת מספר שנים בתור כומר עבור מלחים נורווגים בישראל ופרסם מספר ספרים על ישראל ועל נושאי דת. במהלך חייו היה מסור לפיתוח קשרי ישראל–נורווגיה. בין היתר ייסד את "מכון כרמל" (Karmel-Instituttet), שמטרתו "לציין את הגשמת הנבואות בישראל של היום ולהפיץ את הידע בנושא במדינות הנורדיות ובישראל."

## הכרה והנצחה

בשנת תשמ"ג זכה פייה-הנסן באות הנשיא למתנדב על פעילותו למען העם היהודי בארץ ובגולה.

בשנת 2007 העניק יד ושם לפר פייה-הנסן את התואר חסיד אומות העולם.

## קישורים חיצוניים
* 
* תקציר פועלו של הנסן באתר יד ושם

## הערות שוליים

 

קטגוריה:נורווגים חסידי אומות העולם
קטגוריה:מעוטרי אות הנשיא להתנדבות
קטגוריה:כמרים
קטגוריה:שואת יהודי נורווגיה
קטגוריה:נורווגים במלחמת העולם השנייה
קטגוריה:נורווגים שנולדו ב-1916
קטגוריה:נורווגים שנפטרו ב-1992
וילהלם הרביעי, רוזן הסן-קאסל

**וילהלם הרביעי, רוזן הסן-קאסל**, המכונה **הלבן** (בגרמנית: **Wilhelm IV. von Hessen-Kassel**; 24 ביוני 1532 קאסל - 25 באוגוסט 1592 קאסל) היה הרוזן הראשון של הסן-קאסל בין 1567 ל-1592.

## חייו
וילהלם הרביעי נולד ב-24 ביוני 1532 בקאסל. אביו היה פיליפ הראשון, רוזן הסן (1504–1567) ואמו הייתה כריסטינה מסקסוניה (1505–1549). לאחר מותו של אביו חולקה רוזנות הסן בינו לבין אחיו, ווילהלם נטל את האזור סביב הבירה קאסל, ומונה לרוזן הסן-קאסל.

וילהלם נטל חלק בהגנה על הרפורמציה הפרוטסטנטית, ופעל ללא הרף במאמצים לאחד את החלקים השונים של הפרוטסטנטים נגד הקתולים. עם זאת, וילהלם השתדל מלהימנע משימוש בכוח צבאי בסכסוך.

וילהלם היה שליט מאוד מוכשר, וחוקק חוקים רבים ומינה פקידים מוכשרים לניהול הרוזנות. בנוסף, וילהלם העביר חוק שרק הבן הבכור יירש את הנחלה, ובכך תשמור הרוזנות על כוחה, ולא תפוצל בין היורשים. וילהלם מאוד טיפח את האמנויות והמדעים, ואף נטל חלק בעצמו בתצפיות אסטרונומיות. בין השאר, הוא חישב כי מסלול כוכב השביט הגדול של 1577 היה מעבר לירח.

ב-25 באוגוסט 1592 מת וילהלם בקאסל, ובמקומו עלה לשלטון בנו מוריץ.

## משפחתו
וילהלם התחתן עם סבינה מוירטמברג, בתו של כריסטוף, דוכס וירטמברג, ונולדו להם 11 ילדים:

* אנה מריה (1567–1626), התחתנה עם לדוויג השני, רוזן נסאו-זארבריקן
* הדוויג (1569–1644), התחתנה עם ארנסט, רוזן שאומבורג
* אגנס (1569–1569)
* סופיה (1571–1616)
* מוריץ (1572 -1632)
* סבינה (1573–1573)
* זידוניה (1574–1575)
* כריסטיאן (1575–1578)
* אליזבת (1577–1578)
* כריסטינה (1578–1658), התחתנה עם יוהאן ארנסט, דוכס סקסוניה-אייזנאך
* יוליאנה (1581)

בנוסף היה לווילהלם כמה ילדים לא חוקיים. החשוב מהם היה פיליפ פון קורנברג (1553 - 1616), בנה של אליזבת ולנשטיין. פיליפ קיבל תואר אצולה מאביו, והוא אבי השושלת של משפחת פון קורנברג.

## אילן יוחסין

## קישורים חיצוניים

* 
* 

## הערות שוליים

קטגוריה:רוזנים גרמנים
קטגוריה:בית הסן
קטגוריה:נצרות פרוטסטנטית
קטגוריה:ילידי 1532
קטגוריה:נפטרים ב-1592
יצחק אבן לטיף

רבי **יצחק בן אברהם אבן לַטִּיף** (באנגלית: **Isaac ibn Latif**; לפני 1244 – אחרי 1290) היה פילוסוף ומקובל מחכמי יהדות ספרד במאה ה-13.

## קורות חיים
רבי יצחק אבן לטיף חי ופעל רוב ימיו בטולדו. לעת זקנתו (1290) עלה לארץ ישראל והתיישב בירושלים, שבה נפטר ונקבר.

שיטתו התאולוגית כוללת מושגים קבליים אך בסיסה תואם לגישות הפילוסופיות בנות זמנו והוא נתפס בקרב חוקרי משנתו כנאופלאטוניסט. הוא היה ממעריצי הרמב"ם וכתביו הם כנראה המקור הראשון לאמרה המפורסמת על אודותיו . מצד מצדדי הקבלה שוללי הפילוסופיה זכה ליחס אמביוולנטי: הריב"ש כתב כי , אך הוא סבר כי בהבנת עשר הספירות סטה אבן לטיף מדרכו של הרמב"ן ותלמידיו, וכי שיטתו היא חידוש עצמי שלו ולא קבלה מרבותיו. גם המקובל רבי יהודה חייט הסתייג מתורתו בתחומים הנוגעים לקבלה וכתב כי .

## ספריו
* **שער השמים** - על מורה נבוכים לרמב"ם
* **צרור המור** - אחד עשר פרקים בנושאים שונים
* **אגרת התשובה** - על המחקר הפילוסופי
* **[[s:צורת העולם|צורת עולם]]** או **צורת הארץ**
* **רב פעלים** - שמונים ושמונה מאמרים
* **פירוש על [[קהלת]]**
* **פירוש על [[ספר איוב]]**
* **גנזי המלך**- סודות מעשה בראשית לפי חכמת הטבע

## קישורים חיצוניים
* 
* 
* שרה א' הלר וילנסקי, "בין מיסטיקה לפילוסופיה — לאור הגותו של ר' יצחק אבן לטיף", **[[מחקרי ירושלים במחשבת ישראל]]** ו, חוברת ג/ד, אלול תשמ"ז, עמ' 367–382
* 
* 
* 

 
קטגוריה:פילוסופים יהודים ספרדים
קטגוריה:ראשוני המקובלים בימי הביניים
קטגוריה:פרשני הרמב"ם
קטגוריה:מחברי ספרי אמונות ודעות
קטגוריה:מחברי ספרי מוסר ומחשבה
קטגוריה:פרשני המקרא
קטגוריה:אנשי עליות קדומות לארץ ישראל
קטגוריה:יהודים הקבורים בירושלים
קטגוריה:עולים לארץ ישראל במאה ה-13
קטגוריה:יהודי ספרד במאה ה-13
NED

[350px|ממוזער|שמאל|מערכת צירי ENU (<span style="color:green;">ירוק</span>)

.  מערכת צירי NED - במקום ציר ה Up הירוק, נדרש ציר Down שהוא בדיוק בכיוון ההפוך לו.ומערכת צירי [ECEF (כחול)]]
**NED** (ראשי תיבות של: **N**orth **E**ast **D**own), נקראת גם **LTP** (ראשי תיבות של: **L**ocal **T**angent **P**lane, *אולם NED היא למעשה מקרה פרטי של LTP*) היא מערכת צירים גאוגרפית המייצגת את וקטורי המצב הנפוצים ביותר בתעשיית האוויוניקה: צפון-מזרח-מטה.

ראשית הצירים נקבעת בנקודה מקומית קבועה כלשהי.

ציר X - פונה לכיוון צפון, משיק למרידיאן המקומי

ציר Z - למטה בכיוון הפוך לנורמל של האליפסואיד של כדור הארץ (ציר זה אינו עובר בדרך כלל דרך מרכז כדור הארץ)

ציר Y - משלים ימני לכיוון מזרח (משיק לאליפסואיד), כלומר מוגדר על ידי המכפלה הווקטורית של וקטור יחידה בכיוון ציר Z בווקטור יחידה בכיוון ציר X

נקודה על מערכת הצירים מורכבת משלושה פרמטרים, האחד מייצג את המיקום על הציר הצפוני, השני על הציר המזרחי והשלישי מייצג גובה. עבור הציר השלישי נבחר הכוון למטה כחיובי כדי לעמוד ב"כלל היד הימנית".

בשימוש הנפוץ שלה, ראשית הצירים נבחרת בדרך כלל להיות מרכז המסה של המערכת כדגומת: טיל, מטוס או רחפן.

## ראו גם
ENU (east-north-up)- מערכת צירים מזרח-צפון-מעלה.

NWU (north-west-up)- מערכת צירים צפון-מערב-מעלה.

קטגוריה:קואורדינטות
קטגוריה:תעופה
גליה ארקין

**גליה ארקין** (נולדה ב-1938) הייתה מועמדת לתואר מלכת היופי של ישראל לשנת 1955. באותה העת הייתה נשואה, דבר שהתגלה לפני סיום התחרות. היא הודחה ולא זכתה.

## חייה
גליה ארקין נולדה בנווה צדק למרגלית לבית מויאל ולמשה ארקין, במשפחה בת ארבעה ילדים וגדלה בתל אביב. אמה היא נכדתו של אהרון מויאל, ממייסדי נווה־צדק ואביה שימש כשוטר במשטרת המנדט. אביה נרצח ב-1938 על ידי ערבי כשיצא מישיבה במטה משטרת יפו. אחיה היה הפנטומימאי והשחקן ג'וקי ארקין.

בשנת 1956 נישאה למוריס כרמל, מהנדס נפט יליד צרפת, אך התגרשה ממנו לאחר מספר חודשים.

בשנת 1958 נסעה לאלג'יר לאחותה שהייתה שם בשליחות מטעם המדינה והמשיכה עימה לצרפת, שם הכירה את איש העסקים אלברט כהן, נישאה לו והתגוררה עמו בצרפת. בתקופה זו נולדו לה שני ילדים: בתה דניאל-אסתר (דני), שנפטרה בשנת 1988, בגיל 27 מאיידס; ובנה סמי-דוד, המכונה סמי די, פסל קרמיקה, שנולד מרומן שניהלה עם ג'ורג'-אדוארד דה קזאלה, נהג מרוצים ממשפחת בנקאים צרפתית.

בשנות השבעים התגרשה ארקין מבעלה וחזרה לישראל עם בנה, בתה נותרה אצל אביה. עם חזרתה ארצה השתלבה בחיי הבוהמה התל אביבית (בילתה בכסית, פינתי, המועדון, רפי שאולי, פרדריקה, מנדי ועוד), ועבדה כמלבישה ומעצבת תלבושות אצל אברהם דשא (פשנל) (אירמה לה דוס מיפו, ג'מבו ועוד). לאחר שעברה תאונת דרכים קשה בדרכה מהופעה בירושלים, ממנה ניצלו כל נוסעי המכונית ובהם בנה בן השש, פרשה מחיי הזוהר, עברה לגור בהרצליה, ועבדה כמזכירה בבנק לאומי.

### פרשת תחרות היופי
ביולי 2017 בכתבה במגזין "לאשה" נכתב כי בשנת 1955 זכתה בתחרות מלכת היופי, אך מפני שחודשיים לפני התחרות נישאה, היא הודחה מהזכייה לפי התקנון שאסר על אישה נשואה להשתתף בתחרות. לימים גליה סיפרה כי לא ידעה שהשתתפות כנשואה אסורה וכן חשה עצמה כלא נשואה שכן הייתה פרודה אז. בתחרות נבחרה אילנה כרמל כמלכת היופי. אך לפי הרישום ברבנות היא התחתנה רק ב-1956 וגם בדיווח על זכייתה של אילנה כרמל הסיפור לא מוזכר.

## קישורים חיצוניים
* 
* טוראי משה ארקין | לזכרו של השוטר ואיש ההגנה מהאתר היסטוריה על המפה, מ 29 במאי 2025

## הערות שוליים

קטגוריה:דוגמניות ישראליות
קטגוריה:דוגמנים ישראלים
קטגוריה:מלכות היופי
קטגוריה:ישראליות שהיגרו לצרפת
קטגוריה:ישראלים שהיגרו לצרפת
קטגוריה:שערוריות תחרויות יופי
קטגוריה:עובדי בנק לאומי
קטגוריה:ישראל: שערוריות
קטגוריה:בנקאיות ישראליות
קטגוריה:ישראליות שנולדו ב-1938
קטגוריה:ישראלים שנולדו ב-1938
עורק החישור

ממוזער|עורקי האמה. עורק החישור הוא העורק בצדו של האגודל (שמאל בתמונה).
**עוֹרֵק הַחִשּׁוּר** (TA: arteria radialis) הוא עורק באמה המספק דם לחלקה הצדי ולכף היד.

## אנטומיה

### מהלך
ראשיתו של עורק החישור היא בפיצול עורק הזרוע בגומץ המרפק. העורק נע לאורך חלקה הקדמי של האמה, והוא משמש בה נקודת ייחוס לחלוקת מדורי האמה לקדמי ולאחורי. העורק מתעקל הצדה סביב שורש כף היד בעוברו דרך תיבת ההרחה ובין הראשים של השרירים הבין-גרמיים הגביים. לאחר מכן, העורק עובר קדימה בין ראשי השריר מתוויך האגודל והופך לקשת כף היד העמוקה עם חיבורו לענף העמוק של עורק הגומד. לאורך מסלולו העורק מלווה בווריד החישור.

### סעיפים
ניתן לחלק את הסעיפים של עורק החישור לפי מקום מוצאם.

#### באמה
* עורק החישור החוזר – מסתעף מיד לאחר הפיצול של עורק החישור מעורק הזרוע. הוא נע מעלה ויוצר השקה עם העורק העקיף החישורי סביב מפרק המרפק.
* ענף שורש היד הכפי – כלי דם קטן היוצא סמוך לגבולו התחתון של השריר הכפן המרובע.
* הענף הכפי השטחי – מסתעף מעורק החישור מיד בטרם התעקלותו סביב צדו של שורש כף היד.

#### בשורש כף היד
* ענף שורש היד הגבי – כלי דם קטן היוצא מתחת לגידים הפושטים של האגודל.
* עורק מתוך היד הגבי הראשון – יוצא ממש בטרם עורק החישור עובר בין שני הראשים של השריר הבין-גרמי הגבי הראשון, ומתפצל לשני ענפים המספקים את הצדדים הסמוכים של האגודל והאצבע המורה.

#### בכף היד
* עורק האגודל הראשי – מסתעף מעורק החישור כאשר הוא נע תיכונית לעבר החלק העמוק של כף היד.
* עורק האצבע החישורי – מסתעף סמוך לעורק האגודל הראשי, ושניהם אף יכולים לצאת מגזע משותף אחד – עורק מתוך היד הכפי הראשון.
* קשת כף היד העמוקה – חלקו הסופי של עורק החישור.

## היבטים קליניים
עורק החישור נמצא שטחית, מלפני הקצה המרוחק של החישור, בין הגידים של שריר הזרוע והחישור והשריר כופף שורש היד החישורי. זוהי הנקודה שבה נהוג לבדוק ולמדוד דופק חישורי. בעבר היה מקובל לחשוב שקיום דופק חישורי מעיד על לחץ דם סיסטולי של 70 מ"מ כספית, אלא שעניין זה נמצא כהערכת יתר של לחץ הדם. ניתן גם למשש את הדופק החישורי במעבר העורק בתיבת ההרחה, אולם שם הדופק נמוש פחות בחוזקה.

עורק החישור משמש לעיתים נקודת גישה בצנתור לב. יש לו יתרון בכך על עורק הירך בשל נגישותו הגבוהה יותר, מהירות קרישת הדם בו ומשך אשפוז קצר יותר. כמו כן, הוא משמש לעיתים שתל בניתוח מעקפים, עם תוצאות ניתוחיות טובות יותר בהשוואה לווריד הצפון הגדול.

## ראו גם
* מבחן אלן

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:עורקי הגפיים העליונות
שלמה לאופר

**שלמה לאופר** (נולד ב-13 במרץ 1940 בלבוב, ברית המועצות) הוא משורר, סופר ועורך שירה ישראלי.

## ביוגרפיה
עלה ארצה בהיותו כבן שמונה. שיריו התפרסמו לראשונה בהיותו כבן 17 במוסף הספרות "משא" של העיתון "על המשמר" בעריכתו של אהרן מגד, בהמלצתו של נתן אלתרמן.
בשנת 1964 פרסם לאופר את ספר שיריו הראשון, "הערב יבוא אורח".
מאז פרסם לאופר משיריו בכמעט כל מוספי הספרות של העיתונים והביטאונים הספרותיים באותם ימים, אך רוב שיריו התפרסמו באותה עת בכתב-העת "קשת" בעריכתו של אהרן אמיר.

בשנת 1992, לאחר שהוציא לאור מספר ספרי שירה, חל משבר בכתיבתו של לאופר והוא חדל לכתוב שירה. בשנה זו פרסם ספר פרוזה ראשון: "הראשידה - אגדה מודרנית" בהוצאת ירון גולן.

כעבור מספר שנים חזר לאופר לכתוב שירה, שכינס בספרו "יופיו של קוזימודו" (הוצאת כרמל, 2000). בעקבות הוצאת הספר הוזמן לאופר להשתתף ב"פסטיבל מטולה לשירה". הספר "יופיו של קוזימודו" נתפס כנקודת מפנה בפואטיקה של לאופר, כפי שכתב פרופ' יואב רינון ברשימה שפורסמה במוסף "הארץ".

בשנת 2000 החל לאופר בעריכת כתב העת לשירה "כרמל", הממשיך להתפרסם עד היום ושכבש לו מקום מרכזי ברשימת כתבי העת לשירה בארץ.

בשנת 2011 פורסם מבחר גדול משיריו של לאופר בהוצאת "קשב" של רפי וייכרט בשם "חלומות סגורים" שזכה לסיקור נרחב. בשנת 2013 יצא לאור בהוצאת הקיבוץ המאוחד ספר פרוזה בשם "כפר הטווסים" הכולל שתי נובלות. הספר יצא בסדרת "הכבשה השחורה" בעריכת פרופ' חנן חבר, ועליו כתב דרור בורשטיין רשימה במוסף לספרות של "הארץ".

שלמה לאופר עבד במשך למעלה מ-30 שנה במדור הספרות של קול ישראל, שניהל הסופר והעורך שמואל הופרט.

בטסי רוזנברג תרגמה לאנגלית ופרסמה שיריו: "לקרוא שיר" ו"אני סוגר". כמו כן תורגמו גם השירים "ראיתי" ו"מחזור ברונו"

שלמה לאופר התגורר בירושלים ולו בן מאומץ אחד, אשר אומץ טרום לידתו (אביו הביולוגי של בנו התכחש לו לאורך השנים). לאחר לכתו, פתח בנו נתנאל בפרויקט משקיטי הנביאים (שלושה אלבומים) כהנצחה ליצירתו של לאופר, בפרויקט זה הקריא בנו שירים נבחרים שנגעו לליבו, בשילוב עריכה מוזיקלית והתאמה אומנותית של מוזיקת רקע לכל יצירה. פרויקט זה ניתן לשמיעה בספוטיפיי.

## ספריו
* **הערב יבוא אורח** - שירים (תל אביב: שלמה לאופר, 1964)
* **קולות בצבעי מים** - שירים (תל אביב: עקד, 1967)
* **הצהוב חודר לירוק** - שירים (ירושלים: שי, 1973)
* **עלווה ואפר** - שירים (ירושלים: נתנאל, 1984)
* **הראשידה: אגדה מודרנית** (תל אביב: ירון גולן, 1992)
* **יופיו של קוזימודו** - שירים (ירושלים: כרמל, 2000)
* **מדגסקר** - שירים (ירושלים: כרמל, 2008)
* **חלומות סגורים** - מבחר שירים 1961–2011 (תל אביב: קשב לשירה, 2011)
* **כפר הטווסים** - פרוזה (תל אביב: הקיבוץ המאוחד, 2013)
* **צ'כוב; שירים** - שירה (ירושלים: כרמל, 2018)

## קישורים חיצוניים
* 

* 
* ירון גולן: כולם היו ילדיו, באתר אימגו
* השאלון עם דוד אדלר, באתר "קורא בספרים"
* משקיטי הנביאים: אלבום מס' 1, אלבום מס' 2, אלבום מס' 3

## הערות שוליים

קטגוריה:משוררים כותבי עברית
קטגוריה:עורכים ספרותיים ישראלים
קטגוריה:ישראלים שנולדו ב-1940
עורק הגומד

ממוזער|עורקי האמה. עורק הגומד הוא העורק בצדה של הזרת (ימין בתמונה).
**עוֹרֵק הַגֹּמֶד** (TA: arteria ulnaris) הוא עורק באמה המספק דם לחלקה התיכון. ראשיתו של העורק בפיצול עורק הזרוע בגומץ המרפק, והוא מסתיים בקשת כף היד השטחית, אשר מתחברת לענף השטחי של עורק החישור. העורק נמוש בהיבט הקדמי התיכון של שורש כף היד.

## אנטומיה
### מהלך
עורק הגומד, הגדול מבין שני עורקי האמה העיקריים, מתפצל מעורק הזרוע בגומץ המרפק, ובעוברו באלכסון מטה, הוא מגיע לצדה הגומדי של האמה בנקודת האמצע בין המרפק לשורש כף היד. הוא אז מתקדם לאורך גבול עצם הגומד לעבר שורש כף היד, חוצה את רצועת שורש היד הרוחבית בצדה החישורי של עצם העדשה, ומיד מתחת לעצם זו הוא מתפצל לשני ענפים היוצרים את קשת כף היד השטחית וקשת כף היד העמוקה.

### מבנים סמוכים
בחציו העליון העורק ממוקם בעומק באמה ומכוסה על ידי השריר הכפן העגול, השריר כופף שורש היד החישורי, שריר הכף הארוך והשריר כופף האצבעות השטחי. באזור זה הוא נמצא על פני שריר הזרוע והשריר כופף האצבעות העמוק.

עצב התווך נמצא במרחק של 2.5 סנטימטרים תיכונית לעורק, ולאחר מכן הוא חוצה את העורק, כאשר הוא מופרד ממנו על ידי ראשו הגומדי של השריר הכפן העגול.

בחצי התחתון של האמה העורק נמצא על פני השריר כופף האצבעות העמוק, בין השריר כופף שורש היד הגומדי לשריר כופף האצבעות השטחי.

עורק הגומד מלווה בשני ורידי הגומד, ובשלישו האמצעי חופף לו השריר כופף שורש היד הגומדי. עצב הגומד נמצא בהיבט הצדי של שני השלישים התחתונים של העורק, והענף הכפי השטחי של העצב יורד על פני חלקו התחתון של העורק לעבר כף היד.

בשורש כף היד מכוסה עורק הגומד על ידי רצועת שורש היד הכפית, והוא עובר על פני חבק השרירים הכופפים של היד. בצדו התיכון נמצאת עצם העדשה, ומאחוריו עצב הגומד.

### סעיפים
עורק הגומד החוזר, על שני ענפיו, הקדמי והאחורי, יוצר השקה עם העורק העקיף הגומדי התחתון והעורק העקיף הגומדי העליון (בהתאמה), והם כולם יחדיו מספקים דם למפרק המרפק. לעיתים העורק יוצא מראשיתו כשני עורקים נפרדים ולא מתפצל לסעיפים.

העורק הבין-גרמי המשותף הוא ענף קצר היוצא מעורק הגומד, בחלקו המרוחק של גומץ המרפק, ועד מהרה מתפצל לעורק הבין-גרמי הקדמי ולעורק הבין-גרמי האחורי. בעוד שהעורק הקדמי נע לאורך ההיבט הקדמי של קרום האמה הבין-גרמי, מלווה בעצב הבין-גרמי הקדמי, העורק האחורי נע בין שכבות השרירים הפושטים בלוויית העצב הבין-גרמי האחורי.

סעיפים נוספים חסרי שם נותנים דם לשרירים בצדה התיכון של האמה, במיוחד לשרירים הכופפים והכפנים.

## ראו גם
* מבחן אלן

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:עורקי הגפיים העליונות
טיסת האינטרודר

**טיסת האינטרודר** (באנגלית: **Flight of the Intruder**) הוא רומן מתח ומלחמה מאת סטיבן קונץ, יליד 1946, טייס קרב לשעבר בצי האמריקני אשר לחם במלחמת וייטנאם כטייס A-6 אינטרודר. על גבורתו עוטר קונץ בצלב התעופה המצוינת. הספר תורגם לעברית בידי איתמר רוז בשנת 1987.
## עלילה
הרומן מספר את סיפורו של סרן ג'ייק "יד-שקטה" גראפטון, טייס-צי המטיס מטוס A-6 אינטרודר, מטוס תקיפה-הפצצה המבצע בעיקר משימות השמדת מטרות נ"מ. גראפטון, בן דמותו של המחבר, הוא יליד וירג'יניה כמותו אשר זכה לכינויו בצי בשל קור-רוחו תחת אש. גראפטון נדרש להתמודד עם מות חבריו לטייסת ועם חוסר התוחלת שבלחימה נוכח המגבלות הפוליטיות המוטלות על הכוחות הלוחמים בשל המגעים להפסקת אש המתנהלים באותה עת. בספר מתוארת הלחימה האווירית בווייטנאם כמו גם את הווי השירות בטייסת לוחמת. בין שמדובר ביחסי הרעות בין הטייסים, בהומור הפנימי ובאופן הבוטח בו מנהיג אותה סא"ל פרנק קאמפארלי. בשיאו של הספר מופלים גראפטון והנווט שלו מעל לאוס לאחר משימת הפצצה בצפון וייטנאם. המצב מחייב את גראפטון להפגין את אותן תכונות ויכולות אשר גילה באוויר גם על הקרקע.
### קולנוע
הספר עובד לסרט בשנת 1991 בבימויו של ג'ון מיליוס ובכיכובם של בראד ג'ונסון (בתפקיד ג'ייק), רוזנה ארקט, דני גלובר ווילם דפו.
## קישורים חיצוניים
* .
## הערות שוליים

קטגוריה:ספרות מלחמת וייטנאם
קטגוריה:ספרים אמריקאיים
קטגוריה:רומנים (סוגה ספרותית)
קטגוריה:ספרי 1986
קטגוריה:ספרי מתח
קטגוריה:ספרים שעובדו לסרטים
רשת 18

**רשת 18** (**Network18 Media & Investments Limited**, בבורסה BSE: 532798, NSE: Network18) היא חברת תקשורת המונים הודית בבעלות "Reliance Industries" או **[[RIL]]**. משרדיה הראשיים בנוידה שבצפון מערב הודו. החברה עוסקת בתחומי הטלוויזיה, הדפוס, אינטרנט, סרטים, שירותי תוכן.

## רכישה
במאי 2014 הודיעה Reliance Industries כי היא תרכוש שליטה ברשת 18 כולל חברות הבת שלה. דירקטוריון RIL אישר מימון של עד 40 מיליארד רופי עבור ההשתלטות וביולי 2014 הודיעה RIL כי השלימה את ההשתלטות על רשת 18.

## קישורים חיצוניים
* 

קטגוריה:הודו: תקשורת
הווארד וולטר פלורי

**הווארד וולטר פלורי** (באנגלית: **Howard Walter Florey**; 24 בספטמבר 1898 – 21 בפברואר 1968) היה מדען חוקר אוסטרלי בתחומי פיזיולוגיה, פתולוגיה וחקר חומרים אנטי בקטריאליים. בשנת 1945 זכה בפרס נובל לפיזיולוגיה או לרפואה על עבודתו בפיתוח הפניצילין ביחד עם אלכסנדר פלמינג וארנסט צ'יין.

## ביוגרפיה
פלורי נולד באדלייד שבאוסטרליה, לג'וזף וברטה מארי פלורי. למד בבית הספר הקולגיאלי של סנט. פטר ולאחר מכן באוניברסיטת אדלייד, שאותה סיים כ-M.B. וכ S.B.; בשנת 1921 זכה למלגת רודס ללימודים באוניברסיטת אוקספורד וסיים בה לימודים לתוארי B.A., B.Sc. ו-M.A., בבית הספר לפיזיולוגיה הכיר את צ'ארלס שרינגטון, שהפך מדריך רב השפעה בעבורו, וחבר קרוב. בשנת 1924 עבר פלורי ללמוד באוניברסיטת קיימברידג' (Ph.D., M.A.), לאחר מכן נסע ל-10 חודשים לארצות הברית, וחזר לעבוד בלונדון.

עוד כשהיה סטודנט באדלייד, פלורי פגש את מרי אתל הייטר, ולאחר התכתבות ממושכת היא הצטרפה אליו בלונדון, שם נישאו ב-19 באוקטובר 1926.

החל מ-1927 הרצה פלורי במחלקה לפתולוגיה בקיימברידג' שם עבד על הדוקטורט שלו בנושא זרימת הדם והלימפה. בשנת 1931 התמנה לפרופסור לפתולוגיה באוניברסיטת שפילד. ארבע שנים מאוחר יותר עבר לתפקיד דומה בבית הספר סר ויליאם לפתולוגיה באוקספורד, ושם הוא נשאר עד 1962, אז התפטר לטובת משרת מנהל קווין קולג'.

מתוך הכרה בצורך במומחיות ביוכימית על מנת לטהר את האנזימים, פלורי גייס את ארנסט צ'יין לצוות המחקר שלו. בשנים 1938–1939 פלורי וצ'יין יזמו חקירה שיטתית של המאפיינים הביולוגיים והביוכימיים של חומרים אנטי בקטריאליים, ובסופו של דבר החליטו לחקור את הפניצילין, שהתגלה על ידי אלכסנדר פלמינג בשנת 1928.

על תרומתו לפיתוח הפניצילין לתרופה קיימת, זכה פלורי לפרסים רבים. בשנת 1944 קיבל תואר אבירות, בשנת 1945 זכה ביחד עם פלמינג וצ'יין בפרס נובל לפיזיולוגיה ורפואה. כמו כן זכה באות לגיון הכבוד הצרפתי ב-1946.

## פיתוח הפניצילין
הפניצילין הוא התרופה האנטיביוטית הראשונה. הפניצילין פועל על דופן התא של החיידק, הוא מתקשר לאנזימים היוצרים את דפנות התאים, ומעכב את גידולו ואת ההתרבות של החיידק בדרך החלוקה. יתר על כן, הוא מעורר לפעולה אנזימים אחרים, שמפוררים את דופן התא. משום כך, הוא יעיל רק נגד אותם חיידקים שיש להם דפנות תא.

הוא התגלה על ידי פלמינג 1928 כתוצאה מתצפיות על תבנית שהתפתחה בכמה צלחות פטרי, אך הוא לא הצליח לבודד את החומר הפעיל, ולכן הנושא ננטש. בשנת 1939, פלורי וצ'יין עמדו בראש צוות של מדענים בריטיים, אשר הצליחו לבודד את התרופה, אך לא לייצר ממנה כמות מספיקה. לאחר שהצליחו לשכנע את הממשל הבריטית בחשיבותה של התרופה להציל חיי אנוש, והממשלה העבירה משאבים לטובת פיתוח התרופה, הם הצליחו לפתח תרופה בכמויות מספיקות, והצילו חיי אדם רבים ממלחמת העולם השנייה ואילך.

## קישורים חיצוניים

* 
* 

## הערות שוליים

קטגוריה:מדענים אוסטרלים
קטגוריה:פיזיולוגים
קטגוריה:פתולוגים
קטגוריה:פרמקולוגים
קטגוריה:זוכי פרס נובל לפיזיולוגיה או לרפואה
קטגוריה:זוכי פרס נובל אוסטרלים
קטגוריה:זוכי מלגת רודס
קטגוריה:עמיתי הקולג' המלכותי לרופאים
קטגוריה:זוכי המדליה המלכותית
קטגוריה:חברי האקדמיה האמריקאית לאמנויות ולמדעים
קטגוריה:בוגרי אוניברסיטת אדלייד
קטגוריה:בוגרי אוניברסיטת אוקספורד
קטגוריה:בעלי תואר דוקטור מאוניברסיטת קיימברידג'
קטגוריה:סגל האוניברסיטה הלאומית של אוסטרליה
קטגוריה:סגל אוניברסיטת שפילד
קטגוריה:סגל אוניברסיטת אוקספורד
קטגוריה:סגל אוניברסיטת קיימברידג'
קטגוריה:לורדים לימי חייהם
קטגוריה:אישים שהונצחו בשטרות כסף אוסטרלים
קטגוריה:ילידי 1898
קטגוריה:נפטרים ב-1968
פרס גראמי הלטיני

**פרס גראמי הלטיני** (בספרדית: **Premios Grammy Latinos**, באנגלית: **Latin Grammy Awards**) הוא פרס הניתן על ידי האקדמיה הלטינית הלאומית לאמנויות ולמדעי ההקלטה של ארצות הברית עבור הישגים יוצאי דופן בתעשיית המוזיקה. גראמי הלטיני מכבד יצירות שהופקו בכל מקום ברחבי העולם שהוקלטו בספרדית או בפורטוגזית. הגשת מוצרים שתועדו בשפות, ניבים או ביטויים אידיומטיים המוכרים באיברו-אמריקה ובחצי האי האיברי, כמו קטאלנית, בסקית, גליסית, ולנסית, נוואוטל, גוארני, קצ'ואה או מאיה עשויים להתקבל ברוב קולות. גם לפרס גראמי וגם לפרס גראמי הלטיני ישנם תהליכי הצבעה דומים, כאשר הבוחרים הם שופטים הקשורים לתעשיית המוזיקה. הפרסים מוענקים ב-4 תחומים: תקליט השנה למבצע וצוות הפקה של השיר, אלבום השנה למבצע וצוות הפקה של האלבום, שיר השנה ליוצר השיר ואמן חדש של השנה. בכל תחום יש תת-תחומים שונים כך שסך הפרסים המוענקים כל שנה הוא כ-40.

טרס פרס גראמי הלטיני הראשון נערך בסטייפלס סנטר שבלוס אנג'לס ב-13 בספטמבר 2000. טקס פרס גראמי הלטיני האחרון, ה-21 במספר, נערך ב-19 בנובמבר 2020 במיאמי, פלורידה, ארצות הברית.

הטקס משודר בארצות הברית על ידי רשת "Univision". בשנת 2013, 9.8 מיליון איש צפו בטקס פרס גראמי הלטיני ברשת "Univision".

מכונה "הלילה הגדול ביותר במוזיקה הלטינית".

## הטקסים

## זכיות לפי מדינות

## קישורים חיצוניים

* 

## הערות שוליים

*
גראמי הלטיני
גראמי הלטיני
קטגוריה:מוזיקה לטינו-אמריקאית
בנג מינה

**בנג מינה** (בקוריאנית: **방민아**, תעתיק מדויק: **בֵנְג מִין אָה**; ) היא זמרת דרום קוריאנית ושחקנית. חברה בלהקת הבנות Girl's Day 2010, התחילה קריירת סולו ב-2015. שיחקה בסרטים שונים ובסדרות טלוויזיה, ובהן (Vampire Idol (2011 ו-(Holly (2013.

## ביוגרפיה
### ראשית חייה
מינה נולדה באינצ'ון, קוריאה הדרומית. היא למדה בבית הספר התיכון לבנות "Jinsun" ולמדה באוניברסיטת "Dongduk" לנשים.

### Girl's Day
ב-9 ביולי 2010, מינה התחילה את הקריירה המוזיקלית שלה בלהקת הבנות הקוריאנית "Girl's Day" בתוכנית הטלוויזיה מיוזיק בנק עם הסינגל הראשון "Tilt My Head" (בקוריאנית: 갸우뚱).

Girl's Day הוציאו שלושה אלבומים מלאים, אלבום אוסף אחד וחמישה מיני אלבומים.

## דיסקוגרפיה
### אלבומים

## קישורים חיצוניים

קטגוריה:זמרות דרום קוריאניות
קטגוריה:שחקניות קולנוע וטלוויזיה דרום קוריאניות
קטגוריה:ילידות 1993
קטגוריה:דרום קוריאנים שנולדו ב-1993
לגוב

**לגוב** (בפולנית: **Łagów**) הוא כפר במחוז קיילצה שבפרובינציית שוויינטוקז'יסקיה בפולין, בו התקיימה עד השואה קהילה יהודית גדולה.

## תולדות היישוב
לגוב נזכר מהמאה ה-11 כאחוזה כנסייתית, ובשנת 1253 הוענקו לו זכויות עיר. מהמאה ה-16 נודע היישוב בשל תעשיית החרסינה שבו, והתקיימו בו מספר בתי חרושת. לאחר מרד ינואר בסוף המאה ה-19 נשלל מעמדו העירוני של היישוב.

## יהודי לגוב
בין מלחמות העולם נמנו ביישוב כ-1,400 יהודים, כמחצית מתושביו, והתקיימה בו פעילות ציונית, לצד פעילות של אגודת ישראל.

בתחילת ספטמבר 1939 נכבש היישוב בידי הגרמנים, ואלו החלו בחטיפת יהודיו לעבודות כפייה, ובהטלת תשלומי כופר על הקהילה, תוך רצח בני ערובה. בסוף 1939 רוכזו יהודי היישוב בגטו שהוקם בו, אליו הובאו כמאה יהודים שגורשו מווינה ומגורשים רבים מראדום. במרץ 1942 נסגר הגטו שביישוב, והוקף בגדר תיל. בשל הצפיפות, המגפות והרעב בגטו, מתו רבים מיושביו. ביולי 1942 גורשו מהגטו 460 צעירים, ולא שבו.

ב-7 באוקטובר 1942 פשטו על הגטו שביישוב אנשי ס"ס ושוטרים פולנים ואוקראינים, ושילחו כ-2,000 מיהודיו בקרונות משא לקיילצה, וממנה למחנה ההשמדה טרבלינקה. בשעת האקציה רצחו השוטרים קשישים, ילדים וחולים יהודים בשטח הגטו. כמה עשרות יהודים שהושארו בגטו לאיסוף רכוש המגורשים נרצחו בהמשך.

## קישורים חיצוניים

* 
* לגוב באתר מרכז מורשת יהדות פולין
* 
* 
* 

קטגוריה:שוויינטוקז'יסקיה: יישובים
קטגוריה:שוויינטוקז'יסקיה: עיירות יהודיות
קטגוריה:גטאות בפולין
שלום, חבר (אלבום)

**שלום, חבר** הוא אלבום אוסף כפול שהופק כאלבום זיכרון במשותף על ידי חברות התקליטים אן אם סי, הד ארצי, הליקון ופונוקול בעקבות רצח יצחק רבין בעצרת השלום בכיכר מלכי ישראל. שם האלבום, "שלום, חבר", נגזר מדברים שאמר נשיא ארצות הברית ביל קלינטון לזכרו של רבין בליל הרצח, והפכו למטבע לשון.

האלבום כולל שירים כגון "שיר הרעות", עליו העיד רבין כי הוא השיר האהוב עליו, "שיר לשלום" שהושר בעצרת השלום בליל הרצח, "זה פתאום נפל עליה" שכתב אריק איינשטיין, "לבכות לך" שכתב אביב גפן והפך מזוהה עם רצח רבין, שירים שבוצעו בעצרת הזיכרון שנערכה בכיכר מלכי ישראל כשבוע לאחר הרצח, ב-12 בנובמבר 1995, שירים מימי קום המדינה, ועוד. האלבום נפתח בנעימה בת 52 שניות מתוך הקטע "אגנוס דאי", מהמיסה בסי מינור של יוהאן סבסטיאן באך, שליוותה את שידורי ערוץ 2 בימים שלאחר הרצח. מרבית השירים באלבום הם שירים עצובים באופיים, אך שלושת השירים הנועלים אותו, "יהיה טוב", "אם" ו"שיר לשלום" נושאים אופי אופטימי יותר.

האמנים, היוצרים, המפיקים והטכנאים שהשתתפו בהפקת האלבום עשו זאת בהתנדבות וויתרו על התמלוגים ממנו. ההכנסות ממכירותיו הועברו לקרן על שם יצחק רבין.

## שירי האלבום
### אלבום 1

### אלבום 2

## קישורים חיצוניים

## הערות שוליים

קטגוריה:רצח יצחק רבין
קטגוריה:רצח יצחק רבין בתרבות הישראלית
לוביישוב

**לוביישוב** (באוקראינית: **Любешів**, ליובשיב; בפולנית: **Lubieszów**) היא עיירה במחוז ווהלין שבמערב אוקראינה, בה התקיימה עד השואה קהילה יהודית גדולה.

## תולדות היישוב
תחילה נקרא היישוב בשם "נובי-דולסק", ובאמצע המאה ה-16 נקרא היישוב בשמו הנוכחי, וקיבל זכויות עיר. באמצע המאה ה-17 נשרף היישוב בידי הטטרים.

מהמאה ה-18 עד המאה ה-19 פעל בעיירה בית ספר נודע, בו התחנך בין היתר תדיאוש קושצ'ושקו. לאחר מלחמת העולם הראשונה נכלל היישוב בתחום הרפובליקה הפולנית השנייה.

## יהודי לוביישוב
התיעוד הראשון לישיבת יהודים בעיירה הוא משנת 1648. בין מלחמות העולם ישבו בעיירה כ-1,500 יהודים, רוב תושביה, והתקיימה בה פעילות ציונית ופעילות של אגודת ישראל.

במהלך מבצע ברברוסה נסוגו מהעיירה הסובייטים, ובחודש שעבר עד כניסת הגרמנים אליה, ערכו אוקראינים פוגרום ביהודיה. עם כניסת הגרמנים לעיירה, הוציאו בה להורג כ-60 מנכבדי הקהילה היהודית, ובהם רב הקהילה, והטילו על יהודי היישוב תשלומי כופר. בהמשך, גויסו יהודי העיירה לעבודות כפייה, בהן עשרות מהם נרצחו. ב-5 בינואר 1942 נרצחו 48 נשים וילדים של עובדים שלא התייצבו לעבודות הכפייה.

בתחילת מאי 1942 רוכזו יהודי העיירה בגטו מוקף גדר תיל שהוקם בה, אליו הובאו בהמשך גם יהודי יישובי הסביבה. ב-10 באוגוסט 1942 נערכה בגטו שבעיירה אקציה, בה נרצחו כ-1,200 יהודים בבורות ירי. כ-80 יהודים שהושארו בגטו נרצחו ב-2 בנובמבר 1942.

## קישורים חיצוניים

* לוביישוב באתר מרכז מורשת יהדות פולין
* 
* 
* 
* 

קטגוריה:בורות ירי בשואה
קטגוריה:גטאות באוקראינה
קטגוריה:מחוז ווהלין: יישובים
קטגוריה:מחוז ווהלין: עיירות יהודיות
קטגוריה:פרעות ופוגרומים בשואה
קטגוריה:יישובים שהוקמו במאה ה-15
לוברטוב

**לוברטוב** (בפולנית: **Lubartów**) היא עיירה בפרובינציית לובלין שבפולין, בה התקיימה עד השואה קהילה יהודית גדולה.

## תולדות היישוב
ללוברטוב הוענקו זכויות עיר בשנת 1543, ובמאה ה-16 הייתה העיירה למוקד קלוויניזם. במהלך המאה ה-19 התפתחה העיירה, ונבנו בה מספר בתי חרושת.

## יהודי לוברטוב
[שמאל|ממוזער|שרידי [בית קברות|בית העלמין היהודי בלוברטוב]]
יהודים ישבו בלוברטוב מהמאה ה-16. בין מלחמות העולם נמנו בעיירה כ-3,300 יהודים, רוב תושביה, והתקיימה בה פעילות ציונית ופעילות של אגודת ישראל.

ב-17 בספטמבר 1939 נכבשה העיירה בידי הגרמנים, ואלו הטילו על יהודיה גזירות שונות, ובהן החרמת רכוש, תשלומי כופר, חובת ענידת סרט זרוע, הגבלות תנועה וגיוס לעבודות כפייה. 

בנובמבר 1939 גורשו כ-2,500 מיהודי העיירה לאוסטרוב לובלסקי וליישובי הסביבה, ובדצמבר 1940 הובאו לעיירה כ-1,000 פליטים יהודים מאזור מלאווה. במרץ 1941 גורשו דרך העיירה כ-14,000 יהודים מלובלין לאזור מייחוב.

ב-9 באפריל 1942 נערכה בעיירה אקציה, בה שולחו כ-800 יהודים למחנה ההשמדה בלז'ץ, ורבים נורו במקום. בהמשך החודש הועברו לעיירה כ-1,500 יהודים שגורשו מסלובקיה, וביוני 1942 נמנו בעיירה 3,134 יהודים, ואלו רוכזו בגטו שהוקם בה. בהמשך הובאו לגטו שבעיירה יהודים נוספים מיישובי הסביבה.

ב-9 באוקטובר 1942 שולחו מהגטו שבעיירה כ-3,000 יהודים למחנות בלז'ץ וסוביבור, וכ-500 יהודים נרצחו בשטח בית העלמין היהודי בעיירה. עד פברואר 1943 חוסל גטו לוברטוב, ויהודיו שולחו למחנות ההשמדה או נרצחו במקום.

יהודים בודדים ששבו לעיירה לאחר השואה עזבו אותה במהרה, בשל איום מצד אנטישמים מקומיים. לאחר המלחמה נבנו על שטח בתי העלמין היהודיים בעיירה גן משחקים ושכונת מגורים.

בשנת 2022 בבית הקברות היהודי הישן בלוברטוב בוצעו פעולות הנצחה.

## לקריאה נוספת
* מ. צאנין, **הרובישוב - לווארטוב - טישוויץ - קראסנוסטב** בתוך: **תל עולם: מסע על פני מאה קהילות נחרבות**, תל אביב: המנורה, 1962. עמ' 72–79 (תיאור של המקום מיד לאחר מלחמת העולם השנייה ומבט האוכלוסייה המקומית על חיסול היהודים והשימוש בשללם)

## קישורים חיצוניים

* 
* 
* לוברטוב באתר מרכז מורשת יהדות פולין
* 
* 
* 
* 

קטגוריה:לובלין (פרובינציה): יישובים
קטגוריה:לובלין (פרובינציה): עיירות יהודיות
קטגוריה:גטאות בפולין
קטגוריה:מעשי טבח בשואה
קטגוריה:יישובים שהוקמו במאה ה-16
לונה (בלארוס)

**לונה** (בבלארוסית: **Лунна**; בפולנית: **Łunna**) היא עיירה במחוז גרודנו שבמערב בלארוס, בה התקיימה עד השואה קהילה יהודית גדולה.

## תולדות היישוב
היישוב נזכר לראשונה במאה ה-16, ובחלוקת פולין השלישית בשנת 1795 נכלל בתחום האימפריה הרוסית. בשנת 1921 נכלל היישוב בתחום הרפובליקה הפולנית השנייה.

## יהודי לונה
בין מלחמות העולם נמנו בעיירה כ-1,600 יהודים, רוב תושביה, והתקיימו בה פעילות ציבורית יהודית ובתי ספר עבריים. פעילות זו הופסקה עם כיבוש האזור בידי הסובייטים בספטמבר 1939.

ב-28 ביוני 1941, במהלך מבצע ברברוסה, כבשו הגרמנים את העיירה, ומיד הטילו על יהודי גזירות שונות, ובהן חובת ענידת טלאי צהוב, הגבלות תנועה וגיוס לעבודות כפייה, תוך מעשי התעללות.

באוקטובר 1941 רוכזו יהודי העיירה בגטו סגור ומגודר, אליו הובאו גם יהודים מיישובי הסביבה. ב-2 בספטמבר 1942 שולחו כ-1,500 יהודי הגטו למחנה בקלבסין, וממנו גורשו בדצמבר 1942 לטרבלינקה ולאושוויץ.

## קישורים חיצוניים

* לונה באתר מרכז מורשת יהדות פולין
* 
* 
* 

קטגוריה:גטאות בבלארוס
קטגוריה:מחוז גרודנו: עיירות יהודיות